**Centar „Žil Vern“** je 2011. godine uočio ogromnu potrebu za kulturnim aktivnostima u svom okruženju. Mnogi novinski članci o nasilju među mladima sve češće su podsticali priče o “lošoj mladoj generaciji” kao i sve većoj međugeneracijskoj netoleranciji. Shvativši da “loša mlada generacija” nema nikakvu mogućnost da se kreativno izrazi niti okrene kulturi - ni kao posmatrač, ni kao učesnik - **Centar “Žil Vern”** 2012. organizuje edukaciju o pisanju projekata za članove omladinskog kluba “Žil Vern”. Taj trening je rezultirao ujedinjenjem mladih i organizovanjem festivala lampiona, svetla i muzike **„Žilvernovske iluminacije“** po prvi put 2013. godine pa zatim i 2014. Na taj način mladi iz **Centra “Žil Vern”** su dali svoj doprinos obogaćivanju kulturnog života Novog naselja/Bistrice i time postavili osnovu za razvijanje omladinskih inicijativa za realizaciju kulturnih manifestacija u saradnji sa lokalnom zajednicom u sredini u kojoj nema nikakvih kulturnih događanja.

Ove godine u nadi da će imati sličan efekat i u drugim delovima grada, festival se premešta na druge lokacije. Pošto je naš zadatak – pokretanje jedne lokalne zajednice obavljen, sada nam predstoji omladinski aktivizam za buđenje neke druge lokalne sredine.

Festival **“Žilvernovske iluminacije”** kao festival svetla, muzike i lampiona, svojim pomeranjem na nove lokacije, pored svog ujedinjujućeg karaktera - udruživanja raznih institucija kulture, omladinskih organizacija, obrazovnih institucija, nevladinog civilnog sektora -u kreiranju jednog kulturnog događaja, dobija još jednu značajnu društvenu dimenziju, a to je osvetljavanje zaboravljenih ili napuštenih kulturnih prostora kao i osvetljavanje centralnih zelenih površina našeg grada i poziv na njihovo čuvanje.

Uz veliku podršku Muzeja Vojvodine, Gradskog Zelenila, Novosađani će ove godine moći da uživaju u velikoj izložbi lampiona koja će biti postavljena u Dunavskom parku i povorci lampiona koja će se kretati Sunačnim kejom sve do Dunavskog parka i zgrade Muzeja Vojvodine gde će biti upriličen svetlosno – muzičko – scenski performans.

Po prvi put, u okviru festivala, u zgradi Muzeja Vojvodine, biće organizovana i predavanja koja će u svom fokusu imati fenomen svetlosti. Tako će svi zainteresovani moći da čuju nešto o prirodi svetlosti, svetlu u arhitekturi i svetlu u umetnosti i da prisustvuju neobičnoj projekciji filma što će biti jedan segment ovog multimedijalnog događaja.

**„Festival lampiona“** će biti realizovan kroz radionice, u nekoliko ciklusa, a to su pre svega obuka mladih umetnika za izradu lampiona , zatim radionica realizovanih sa decom i mladima iz raznih škola i udruženja I, na kraju, izrade lampiona sa profesionalnim umetnicima koje će ove godine biti organizovane u saradnji sa Muzejom Vojvodine.

U zgradi Muzeja Vojvodine biće organizovane radionice izrade lampiona velikih formata koje će voditi više puta nagrađivan vajar iz Belgije **Fabris Martin**. Benefite saradnje naših mladih umetnika sa gostom iz Belgije ne treba posebno isticati, a u rezultatima njihovog zajedničkog rada uživaćemo svi putujući kroz izložbu svetlosti koja će biti postavljena u Dunavskom parku.

**Povorku lampiona** sačinjavaju svi učesnici - deca, roditelji, umetnici, prijatelji, druga udruženja, tačnije svi oni koji su učestvovali u izradi lampiona. Noseći svoj lampion svi učesnici ujedinjujućom energijom mogu da pokreću društveno važna pitanja kao što je ove godine za nas ***očuvanje gradskih zelenih površina.***

Smatramo da ovakva kulturna manifestacije jednim delom decentralizuje kulturnu ponudu u gradu (prenoseći je iz jedne u drugu lokalnu zajednicu), a sa druge strane animira lokalnu zajednicu da se uključi i u druge inicijative koje uspešno mogu biti sprovedene u saradnji sa svim lokalnim aktivistima, formalnim i neformalnim grupama, skupštinama stanara i ostalim nosiocima života u lokalnoj zajednici.

Projekat po svojoj ideji podstiče kreativno autorsko stvaralaštvo što kroz izradu lampiona što kroz muzičko i scensko stvaralaštvo. Ovaj projekat namenjen je celoj porodici, i poboljšanju međugeneracijskih odnosa u lokalnoj zajednici, ali osnovna ideja je da mladi organizovani u nekoliko grupa budu nosioci ovog projekta.

Na ovaj način mladi se osnažuju, uvažavaju od stanovnika lokalne zajednice, podstiču se da budu kreatori svojeg okruženja kao i da shvate značaj ličnog angažmana u lokalnoj zajednici.